Vierde rekord vir Oranje se Charné | Netwerk24
Vierde rekord vir Oranje se Charné
18 Februarie 2020 05:56
Charné Wansbury, naelloper van die Hoër Meisieskool Oranje, het hierdie seisoen reeds vier byeenkomsrekords verbeter. Foto: Bloemfontein Action Photos
Nóg ’n byeenkoms, nóg ’n rekord vir die Hoër Meisieskool Oranje se naelloopsensasie, Charné Wansbury.
Dié 14-jarige het Vrydag op die Hoërskool Sentraal se Top 20-byeenkoms in die Mangaung-stadion die 100 m vir meisies o.15 in ’n rekordtyd van 12.04 sek. afgeblits. Die vorige rekord (12.12) het sedert 2007 gestaan. Dit was Charné se vierde rekordtyd dié seisoen. Sy is as die beste meisiesatleet in ’n baannommer aangewys. Sy het ook ’n sege in die 200 m behaal in ’n tyd van 25.51.
Oranje is as die beste meisiespan aangewys en is ook die nie-amptelike wenner van die byeenkoms deurdat hy die meeste punte en medaljes (15) van al die deelnemende spanne (30) ver­samel het. Die 15 medaljes bestaan uit vier goud, agt silwer en drie brons.
Charné het vroeër vandeesmaand ook die HTS Louis Botha-uitnodigingsbyeenkoms se 100 m-rekord vir o.15’s na 12.48 verbeter. In Oktober verlede jaar op die Grey/OMS-byeenkoms het sy die 200 m vir o.14’s – ’n rekord wat 17 jaar gestaan het – in ’n nuwe rekordtyd van 24.96 genael.
Kort daarna, op die JP Botha JF-byeenkoms, het Charné ook die vinnigste tyd nóg op dié byeenkoms in die 200 m (25.52) opgestel.
Roline Louw (400 m, o.15) en Zanelle Jansen van Rensburg (400 m, o.17, 63.97) was Vrydag verantwoordelik vir Oranje se ander twee eerste plekke.
Meer oor: Hoër Meisieskool Oranje | Atletiek | Rekord
Stormers waai Hurricanes van veld af
Stokes troef Hamilton om top-prys
Affies-Meisies se afrigter beste in SA